	





[bookmark: _Hlk188270566]Priloga 1: Poročilo Ministrstva za kmetijstvo o izvedbi Programa odprave posledic škode v kmetijstvu zaradi pozebe med 17. in 22. aprilom 2024.

Program odprave posledic škode v kmetijstvu zaradi pozebe med 17. in 22. aprilom 2024 (v nadaljnjem besedilu: program), ki ga je Vlada Republike Slovenije sprejela na svoji 157. redni seji, 12. 6. 2025, pod točko 1.9, s sklepom številka 33001-1/2025/3, je bil izdelan na podlagi:
· Zakona o odpravi posledic naravnih nesreč (Uradni list RS, št. 114/05 – uradno prečiščeno besedilo, 90/07, 102/07, 40/12 – ZUJF, 17/14, 163/22, 18/23 – ZDU-1O, 88/23, 95/23 – ZIUOPZP, 117/23 – ZIUOPZP-A in 83/25: v nadaljnjem besedilu: ZOPNN) in 
· Ocene neposredne škode na trajnih nasadih zaradi posledic pozebe med 17. in 22. aprilom 2024, ki jo je vlada obravnavala in potrdila na 142. redni seji dne 20. 2. 2025, pod točko 1.5 in s sklepom št. 84400-2/2025/3 (v nadaljnjem besedilu: končna ocena škode).

[bookmark: _Hlk147735955]Končna ocena škode zaradi pozebe je znašala 32.681.399,06 evra. Pozeba je med 17. in 22. aprilom 2024 v 107 občinah prizadela 1.207 oškodovancev, na skupno 4.472,6 ha kmetijskih površin. Končna ocena škode je presegla 0,3 promila načrtovanih prihodkov državnega proračuna za leto 2024, kar pomeni, da je bil v skladu z ZOPNN, dosežen limit za potrditev značaja vremenskih razmer kot naravne nesreče in uporabo sredstev državnega proračuna. 

Namen programa je bil zagotoviti stabilne razmere in omejiti gospodarsko škodo na najbolj prizadetih in ogroženih kmetijskih gospodarstvih, ki so utrpela škodo v primarni kmetijski proizvodnji zaradi pozebe leta 2024.

Cilj programa je bil dodeliti finančno pomoč prizadetim kmetijskim gospodarstvom za izpad dohodka za tiste kmetijske pridelke, katerih proizvodnja je bila zaradi pozebe 2024 zmanjšana za 80 % ali več običajne letne kmetijske proizvodnje.

Zaradi pozebe je bila kmetijska proizvodnja zmanjšana 80 % ali več v 76 občinah. Prizadetih je bilo 584 oškodovancev na skupno 1.176,67 ha kmetijskih površin. Ocena škode za kmetijske pridelke, katerih kmetijska proizvodnja je bila zaradi pozebe zmanjšana 80 % ali več, znaša 13.800.478,96 evra.

Za izvedbo programa so bila zagotovljena sredstva proračunske rezerve v višini 3.500.000 evrov, proračunske postavke 10266 MKGP - Programi odprave posledic nesreč – pozeba 17.-22. april 2024, projekt 2330-25-0039 Izpad dohodka - pozeba 2024. Podrobnejša razdelitev sredstev po namenu je predstavljena v preglednici 1.

Preglednica 1: Razdelitev sredstev programa po namenu
	Namen
	Višina sredstev v letu 2025 (EUR)

	Državna pomoč za pozebo
	3.498.467,11

	Stroški obdelave vlog
	1.532,89

	SKUPAJ
	3.500.000


Vir: Ministrstvo pristojno za kmetijstvo in Agencija Republike Slovenije za kmetijske trge in razvoj podeželja

Državna pomoč se je upravičencem, ki so mikro, mala in srednje velika podjetja dodelila v skladu s 25. členom Uredbe Komisije (EU) 2022/2472 z dne 14. decembra 2022 o razglasitvi nekaterih vrst pomoči v kmetijskem in gozdarskem sektorju ter na podeželju za združljive z notranjim trgom z uporabo členov 107 in 108 Pogodbe o delovanju Evropske unije (UL L št. 327 z dne 21. 12. 2022, str. 1), zadnjič spremenjene z Uredbo Komisije (EU) 2023/2607 z dne 22. 11. 2023 o popravku Uredbe (EU) 2022/2472 o razglasitvi nekaterih vrst pomoči v kmetijskem in gozdarskem sektorju ter na podeželju za združljive z notranjim trgom z uporabo členov 107 in 108 Pogodbe o delovanju Evropske unije (UL L št. 2023/2607 z dne 23. 11. 2023).

Državna pomoč se je upravičencem, ki so velika podjetja dodelila v skladu z oddelkom 1.2.1.2 II. dela Sporočila Komisije Smernice o državni pomoči v kmetijskem in gozdarskem sektorju ter na podeželju (UL C št. 485 z dne 21. 12. 2022, str. 1), zadnjič popravljenim s Sporočilom Komisije o popravku Smernic o državni pomoči v kmetijskem in gozdarskem sektorju ter na podeželju (UL C št. C/2024/1902 z dne 5. 3. 2024).

Upravičen strošek, za katerega se je namenila državna pomoč, je bil izpad dohodka zaradi popolnega ali delnega uničenja primarne kmetijske proizvodnje, ki se v skladu z osmim odstavkom 25. člena Uredbe 2472/2022/EU oziroma 352. točko smernic EU izračuna tako, da se:
· količine kmetijskih proizvodov, proizvedenih v letu 2024, pomnožene s povprečno prodajno ceno v navedenem letu,
odštejejo od
· povprečne letne količine kmetijskih proizvodov, proizvedenih v letih 2021, 2022 in 2023, pomnožene s povprečno prodajno ceno v tem obdobju (v treh letih).

Upravičencu se je državna pomoč (v primeru, da je imel svoj pridelek zavarovan) za posamezni kmetijski pridelek dodelila v višini do največ:
· 30 % ocene neposredne škode ali 
· 40 % ocene neposredne škode na območjih z omejenimi možnostmi za kmetijsko dejavnost.

Upravičencu se je državna pomoč (v primeru, da pridelka ni imel zavarovanega) za posamezni kmetijski pridelek dodelila v višini do največ:
· 15 % ocene neposredne škode ali 
· 20 % ocene neposredne škode na območjih z omejenimi možnostmi za kmetijsko dejavnost.

Državna pomoč za pozebo se je zmanjšala za 50 %, razen če se je dodelila upravičencem, ki so sklenili zavarovanje, ki krije najmanj 50 % njihove povprečne letne proizvodnje ali dohodka od proizvodnje in tveganje za primer pozebe, kot to določa deseti odstavek 25. člena Uredbe 2472/2022/EU oziroma 358. točka smernic EU.

Državna pomoč za pozebo ter druga prejeta plačila za nadomestilo izgube, vključno s plačili na podlagi drugih nacionalnih ukrepov ali ukrepov Evropske unije ali zavarovalnih shem za škodo, ki je predmet državne pomoči za pozebo, so omejeni na 80 % upravičenega stroška. Intenzivnost pomoči se na območjih z naravnimi omejitvami lahko poveča na največ 90 % upravičenega stroška, kot to določa enajsti odstavek 25. člena Uredbe 2472/2022/EU oziroma 357. točka smernic EU.

